पाएं अपने शहर की ताज़ा ख़बरें और फ्री ई-पेपरडाउनलोड करें
अमेरिकी टॉप डिप्लोमैट में से एक निशा देसाई बिस्वाल ने कहा है कि महामारी के इस मुश्किल दौर में दुनिया को भारत की हर मुमकिन मदद करनी चाहिए। निशा ने कहा- हमें यह ध्यान रखना जरूरी है कि अगर भारत मुश्किल में होगा तो दुनिया पर भी गहरी परेशानी आ जाएगी। भारत हर मायने में दुनिया के लिए बेहद अहम देश है। वो एक बड़ी इकोनॉमी के साथ ही वर्ल्ड फार्मास्युटिकल और वैक्सीन का हब यानी केंद्र है। उसने मानवता के लिए हर बार अहम योगदान दिया है।
भारतीय मूल की निशा 2017 तक साउथ एशिया की स्पेशल सेक्रेटरी थीं। इसके अलावा भी उन्होंने अलग-अलग सरकारों में बेहद अहम पदों पर सेवाएं दी हैं। फिलहाल, वे यूएस-इंडिया बिजनेस काउंसिल की प्रेसिडेंट हैं।
40 कंपनियां एक साथ भारत की मदद के लिए जुटीं
न्यूज एजेंसी को दिए इंटरव्यू में निशा ने कहा, “भारत में जिस तेजी से महामारी फैली, उससे पूरा देश परेशान हो गया। कार्पोरेट सेक्टर ने फौरन मदद का फैसला किया। अमेरिकी कंपनियों ने सबसे पहले यह महसूस किया कि हालात बेहद तेजी से बिगड़ रहे हैं। भारत में इन कंपनियों के कर्मचारियों ने टॉप मैनेजमेंट तक यह बातें पहुंचाईं। इसके बाद हमने एकजुट होकर भारत की मदद का फैसला किया।”
स्पेशल टास्क फोर्स
महामारी से निपटने के लिए एक ग्लोबल टास्क फोर्स बनाई गई है। इसमें दुनिया की टॉप 40 कंपनियों के CEOs शामिल हैं। इस ग्रुप ने अब तक 1 हजार वेंटिलेटर्स और 25 हजार ऑक्सीजन कन्सनट्रेटर्स भारत भेजे हैं। खास बात यह है कि इस टास्क फोर्स की एक स्पेशल कमेटी व्हाइट हाउस, अमेरिकी विदेश और दूसरे विभागों के साथ ही भारत सरकार के भी सीधे संपर्क में है। पिछले दिनों कमेटी ने अमेरिकी विदेश मंत्री से मैरॉथन मीटिंग की और इसमें भारत को मदद के तरीकों पर विचार किया। इसके बाद भारत के नीति आयोग से बातचीत हुई।
भारत ने पश्चिमी देशों की मदद की थी
बिस्बाल ने कहा- हमें यह याद रखना चाहिए कि जब अमेरिका और पश्चिमी देशों में हालात बेहद खराब हो रहे थे, तब भारत सरकार ने हमारी लगातार मदद की थी। आज भारत के लिए कठिन समय है, इस वक्त हमें हर तरह से उसके साथ खड़ा होना होगा। और वैसे भी महामारी किसी एक देश के लिए नहीं, बल्कि पूरी दुनिया के लिए सबसे बड़ा खतरा है।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva mar_Deva hin_Deva hin_Deva hin_Deva zho_Hant eng_Latn